Ziņojums par Eiropas pagaidu atbalsta instrumentu bezdarba risku mazināšanai ārkārtas situācijā (SURE) pēc Covid-19 uzliesmojuma saskaņā ar Padomes Regulas (ES) 2020/672 14. pantu SURE: pēc viena gada

Kopsavilkums

Jauns instruments, kas ātri izveidots, lai reaģētu uz pandēmijas sociālekonomisko ietekmi

Šis ir otrais pusgada ziņojums par Eiropas pagaidu atbalsta instrumentu bezdarba risku mazināšanai ārkārtas situācijā (SURE). Tajā atspoguļoti līdzšinējie pasākumi un instrumenta izmantošana un analizēta tā sociālekonomiskā ietekme. SURE ir krīzes instruments 100 miljardu EUR apmērā, kuru Eiropas Savienība (ES) izveidojusi, lai palīdzētu dalībvalstīm aizsargāt darbvietas un strādājošo ienākumus Covid-19 pandēmijas kontekstā. SURE ir arī spēcīgs ES dalībvalstu solidaritātes apliecinājums — visas dalībvalstis vienojās nodrošināt Eiropas Savienībai divpusējas garantijas, lai ES varētu ar ļoti izdevīgiem nosacījumiem aizņemties tirgos SURE aizdevumu finansēšanai.

Instrumenta īstenošana noritēja ātri un netraucēti. Komisija kā daļu no ES sākotnējiem pasākumiem reaģēšanai uz pandēmiju 2020. gada 2. aprīlī ierosināja SURE regulu, kuru Padome pieņēma 2020. gada 19. maijā. Finansējums 100 miljardu EUR apmērā bija pieejams, sākot no 2020. gada 22. septembra, pēc tam, kad visas dalībvalstis bija parakstījušas garantijas līgumus. Komisija paātrināja instrumenta īstenošanu, cieši sadarbojoties ar dalībvalstīm. Lielākā daļa piešķirtās finansiālās palīdzības tika izmaksāta vien septiņu mēnešu laikā no 2020. gada oktobra līdz 2021. gada maijam. 2021. gada jūnijā SURE ieguva Eiropas Ombuda 2021. gada Labas pārvaldības balvu kategorijā “Izcilība pilsoņiem svarīgu pakalpojumu sniegšanā”.

ES pirmo reizi emitēja sociālās ietekmes obligācijas ar mērķi finansēt SURE finansiālo palīdzību dalībvalstīm. Papildus SURE regulas prasību izpildei šis ziņojums sniedz attiecīgo informāciju saskaņā ar ES SURE sociālās ietekmes obligāciju satvaru, jo īpaši par SURE ieņēmumu sadali, izdevumu veidu un SURE ietekmi. Tas arī apstiprina, ka SURE līdzekļu izlietojums bija labi saskaņots ar ANO ilgtspējīgas attīstības mērķiem.

Apjomīga līdzekļu izmantošana, kas turpinājusi pieaugt kopš pirmā pusgada ziņojuma

Dalībvalstu pieprasījums pēc finansiālās palīdzības SURE ietvaros ir bijis spēcīgs, tostarp 2021. gada pirmajā pusē. Kopš instrumenta ieviešanas vairāk nekā 94 % no kopējā finansējuma 100 miljardu EUR apmērā Padome, pamatojoties uz Komisijas priekšlikumiem, ir piešķīrusi 19 dalībvalstīm. 2021. gada martā pēc SURE pirmā pusgada ziņojuma sagatavošanas finansiālā palīdzība saskaņā ar SURE tika piešķirta Igaunijai. Pēc atkārtota pandēmijas uzliesmojuma sešas dalībvalstis, kuras jau saņem SURE līdzekļus (Beļģija, Grieķija, Kipra, Latvija, Lietuva un Malta), 2021. gada marta vidū iesniedza papildu jaunus pieprasījumus papildu līdzekļiem. Šos pieprasījumus pēc papildu finanšu līdzekļiem kopumā 3,7 miljardu EUR apmērā ātri izskatīja Komisija un apstiprināja Padome (attiecīgi marta beigās un aprīļa vidū).

Komisija ar kompensējošu aizdevumu starpniecību dalībvalstīm jau ir izmaksājusi 95 % no kopējās Padomes piešķirtās SURE finansiālās palīdzības, pamatojoties uz ES obligāciju emitēšanu. Pēc pirmā pusgada ziņojuma laikā no 2021. gada marta līdz maijam Komisija ES vārdā veiksmīgi emitēja papildu SURE sociālās ietekmes obligācijas 36 miljardu EUR apmērā. Ieguldītāju interese saglabājās liela par spīti sarežģītākiem tirgus apstākļiem salīdzinājumā ar 2020. gadu un 2021. gada sākumu. Tā joprojām nodrošināja izdevīgus cenas noteikšanas nosacījumus. 2021. gada 9. martā Komisija piekto reizi veiksmīgi emitēja SURE obligācijas 9 miljardu EUR apmērā. Sestā SURE obligāciju emisija, ko Komisija veica 2021. gada 23. martā, sastāvēja no diviem laidieniem ar kopējo vērtību 13 miljardi EUR. Septītā SURE obligāciju emisija vairāk nekā 14,1 miljarda EUR vērtībā tika veiksmīgi īstenota 2021. gada 18. maijā. Minēto trīs Komisijas veikto emisiju laikā iegūtie līdzekļi tika izmaksāti dalībvalstīm pēc piecām darba dienām. Izmaksas dalībvalstīm vidējais termiņš ir 14,5 gadi, kas nepārsniedz 15 gadus, kā noteikts Padomes īstenošanas lēmumos.

SURE izmantošana saņēmējās dalībvalstīs

Aplēsts, ka SURE instruments 2020. gadā atbalstījis aptuveni 31 miljonu cilvēku un 2,5 miljonus uzņēmumu. Tas ir vairāk nekā viena ceturtdaļa no visiem nodarbinātajiem saņēmējās dalībvalstīs. Konkrētāk, SURE 2020. gadā atbalstīja aptuveni 22,5 miljonus darba ņēmēju un 8,5 miljonus pašnodarbinātu personu, uz kuriem attiecās saīsināta darbalaika shēmas un līdzīgi pasākumi.

Kopējie publiskie izdevumi pasākumiem, kuri tiesīgi saņemt SURE atbalstu, ir ievērojami pieauguši kopš pirmā ziņojuma. Saskaņā ar saņēmēju dalībvalstu aktualizētajiem ziņojumiem tagad paredzams, ka publiskie izdevumi sasniegs 114 miljardus EUR, kas pārsniedz 94 miljardus, ko efektīvi atbalsta SURE. Tas izceļ SURE atbalsttiesīgo pasākumu būtiskumu, raugoties no dalībvalstu perspektīvas.

Saskaņā ar dalībvalstu sniegtajiem ziņojumiem plānotie izdevumi ir tikai 10 % no kopējiem izdevumiem SURE atbalstītajiem pasākumiem. Tas jāsalīdzina ar 20 % pirmajā pusgada ziņojumā 2020. gada martā un 54 % — 2020. gada augustā, kad 17 dalībvalstis pieteicās SURE atbalstam.

16 no 19 dalībvalstīm, kuras saņem atbalstu no SURE, to ir izmantojušas, lai palīdzētu finansēt saīsināta darbalaika shēmas. 2021. gada pirmajā pusē daudzas dalībvalstis, kurām sniegts SURE atbalsts, pagarināja savas saīsināta darbalaika shēmas nolūkā reaģēt uz jauniem pandēmijas viļņiem. Sešas dalībvalstis, kuras 2021. gada sākumā pieprasīja papildu līdzekļus no SURE, ir vai nu mainījušas struktūru shēmām, kas jau saņem SURE līdzekļus, vai izveidojušas jaunus pasākumus. Sākot no 2021. gada augusta, lielākā daļa dalībvalstu, kuras izmantoja SURE instrumentu saīsināta darbalaika shēmu finansēšanai, vēl nav pakāpeniski izbeigušas atbalstu, taču dažas dalībvalstis jau ir pārstājušas izmantot saīsināta darbalaika shēmas.

Vairāk nekā pusi no SURE ietvaros sniegtās finansiālās palīdzības kopējās summas dalībvalstis izmantoja saīsināta darbalaika shēmu atbalstam. Vairāk nekā 40 % tika izmantoti līdzīgu pasākumu atbalstam, tostarp gandrīz viena trešdaļa pašnodarbinātām personām paredzētiem pasākumiem, tikai 5 % tika piešķirti ar veselību saistītiem pasākumiem, apstiprinot to “blakus kārtas” būtību saskaņā ar SURE regulu.

Pamatojoties uz dalībvalstu sniegto informāciju, var secināt, ka lielākajā daļā no tām SURE ietvaros piešķirtās finansiālās palīdzības apgūšanas līmenis, šķiet, ir augsts. Apgūšanas līmeni ciešāk uzraudzīs trīs dalībvalstīs, kuru pašlaik paziņotie plānotie publiskie izdevumi ir mazāki nekā SURE ietvaros piešķirtā summa, bet kuras ir arī paudušas apņēmību atrisināt iespējamās problēmas. Apgūšanas līmenis potenciāli ir zems vienā dalībvalstī, kurā atveseļošana ir spēcīgāka nekā gaidīts.

SURE ietekmes pirmais novērtējums

Valstu darba tirgus pasākumi ar SURE atbalstu 2020. gadā, iespējams, ir samazinājuši bezdarba līmeni par gandrīz 1,5 miljoniem cilvēku. Tas panākts, paturot darbiniekus uzņēmumos un saglabājot pašnodarbinātu personu darbību. Tas arī izskaidro, kāpēc bezdarba līmeņa pieaugums 2020. gadā saņēmējās dalībvalstīs bija nenozīmīgs un izteikti mērenāks nekā globālās finanšu krīzes laikā par spīti tam, ka 2020. gadā IKP samazinājums bija ievērojamāks.

Tas savukārt ir būtisks nosacījums spēcīgas ekonomikas atlabšanas prognozei 2021. gadam. Pieejamā darbaspēka saiknes ar uzņēmumiem saglabāšana arī ir palīdzējusi sekmēt ātru atveseļošanu 2021. gadā, vienlaikus, iespējams, papildinot lēnāku, taču nepieciešamu pielāgošanos vissmagāk skartajās nozarēs vai nozarēs, kurās ietekme būs ilgstoša. Tā rezultātā paredzams, ka vidējais IKP samazinājums pēdējo divu gadu laikā būs zemāks nekā globālās finanšu krīzes pirmajos divos gados pieredzētais.

Finansiālā palīdzība ar SURE starpniecību ir radījusi arī ievērojamus budžeta ietaupījumus 8,2 miljardu EUR apmērā uz saņēmēju dalībvalstu procentu maksājumiem. Šis skaitlis ir pieaudzis kopš pirmā pusgada ziņojuma trīs papildu izmaksu dēļ. Minētie ietaupījumi ir attiecināmi uz ES piedāvātajiem izdevīgajiem aizņēmuma nosacījumiem un aizdevumu ilgo vidējo termiņu: gandrīz 15 gadi.